ফের এসআইআর আতঙ্ক, এবার হুগলির ডানকুনি, মৃত্যু এক বৃদ্ধার

ডানকুনি: ডানকুনিতে SIR আতঙ্কে আরও এক মৃত্যু। ঘটনাটি ঘটেছে ডানকুনি পৌরসভার ২০ নম্বর ওয়ার্ডে। স্থানীয়দের দাবি, মৃতা ৬০ বছর বয়সী হাসিনা বেগ। কয়েকদিন ধরেই SIR প্রক্রিয়া নিয়ে গভীর চিন্তায় ভুগছিলেন তিনি। গতকাল সন্ধ্য়ায় হঠাৎ করে অসুস্থ হয়ে পড়েন ওই বৃদ্ধা। এক স্থানীয় বাসিন্দা জানিয়েছেন, ‘চা নিয়ে বাড়ি ফিরছিলেন। কিন্তু মাঝরাস্তায় হঠাৎ করেই মাথায় হাত দিয়ে বসে পড়েন তিনি। সবাই ধরে-বেঁধে বাড়ি নিয়ে যায়। কিন্তু তিনি আর চোখ খুলছিলেন না। এরপর তড়িঘড়ি হাসপাতালে নিয়ে গেলে চিকিৎসকরা তাঁকে মৃত ঘোষণা করেন।’

নির্বাচনের ঠিক আগে ভোটার তালিকা সংশোধনের বিশেষ প্রক্রিয়া স্পেশাল ইনটেনসিভ রিভিশন (Special Intensive Revision – SIR) বা বিশেষ নিবিড় সংশোধনকে কেন্দ্র করে রাজ্য রাজনীতিতে শুরু হয়েছে তীব্র বিতর্ক। নির্বাচন কমিশনের এই পদক্ষেপ নিয়ে ইতিমধ্যেই শাসক দল তৃণমূল কংগ্রেস (TMC) এবং বিরোধী দলগুলির মধ্যে চলছে চাপানউতোর। এরইমধ্যে, রাজ্যজুড়ে একের পর এক এসআইআর আতঙ্কে মৃত্যুর ঘটনা। আগরপাড়া, ইলামবাজার ও পূর্ব বর্ধমানের পর ডানকুনির একটি ঘটনাও একই সুতোয় বাঁধা পড়ল। জানা গিয়েছে, গত কয়েকদিন ধরেই তিনি এসআইআর প্রসঙ্গে তীব্র চিন্তায় ভুগছিলেন। দিন তিনেক আগেও এলাকায় এসআইআর সংক্রান্ত সচেতনতা নিয়ে একটা বৈঠক হয়। তাতেও উপস্থিত ছিলেন ওই বৃদ্ধা। এমনকি, বৈঠকের পরেও উদ্বেগ কাটেনি তাঁর। আরও চিন্তিত হয়ে পড়েন তিনি।

আরও পড়ুন: SIR আতঙ্ক! বাম-বিজেপি শিবির ছেড়ে তৃণমূলে যোগ শতাধিক কর্মীর

রাজ্যজুড়ে শুরু হয়েছে বিশেষ নিবিড় সংশোধন বা এসআইআর প্রক্রিয়া। তবে, যে খবরটি গোটা রাজ্যকে নাড়িয়ে দিয়েছে, তা শুধু একটি মর্মান্তিক ঘটনা নয়, এর সঙ্গে জড়িয়ে রয়েছে দেশের এক কঠিন রাজনৈতিক বিতর্ক। ভয় আর বিভাজনের রাজনীতির শিকার হয়ে আবারও প্রাণহানির অভিযোগ। প্রশ্ন উঠছে, এক সাধারণ নাগরিককে কোন হতাশা এমন চরম পথ বেছে নিতে বাধ্য করল?